For at identificere en »fordel« ved kapitalindskud som omhandlet i artikel 87, stk. 1, EF skal det undersøges, om en privat investor af en størrelse, der kan sammenlignes med en offentlig myndighed under tilsvarende omstændigheder, kunne tænkes at ville have indskudt kapital af samme størrelse, navnlig under hensyn til de oplysninger, som var tilgængelige, og den forventede udvikling på datoen for kapitalindskuddet. Ved bedømmelsen af, om en stat har iagttaget en handlemåde, som en fornuftig investor ville have fulgt under markedsøkonomiske vilkår, skal der foretages en vurdering af situationen, som den var på det tidspunkt, da de finansielle støtteforanstaltninger blev truffet, og der må ikke tages hensyn til omstændighederne, som de har udviklet sig siden hen.

Ethvert sådant princip finder anvendelse i et tilfælde, hvor staten – som i denne sag – efter at have besluttet at tegne et kapitalindskud, der er udstedt af en virksomhed, der er underlagt bestemte betingelser for tilbagebetaling, accepterer at ændre disse betingelser. Under sådanne omstændigheder kan statsstøtte være blevet tildelt både i forbindelse med kapitalindskuddet og i forbindelse med ændringen af disse betingelser for tilbagebetaling.

Hvad angår Kommissionens undersøgelse af, om statens handlemåde er økonomisk rationel, er det ikke muligt for Kommissionen at blive fritaget fra sin forpligtelse til at undersøge, om ændringen af betingelserne for tilbagebetaling er økonomisk rationel på grundlag af kriteriet om den private investor, blot fordi det kapitalindskud, der skal tilbagebetales, allerede i sig selv udgør statsstøtte. Først ved en sådan undersøgelse, der navnlig forudsætter, at de oprindelige betingelser for tilbagebetaling sammenlignes med de ændrede betingelser, er Kommissionen således i stand til at fastslå, at der er blevet tildelt en yderligere fordel i henhold til artikel 87, stk. 1, EF.

Kommissionen er i forbindelse med denne undersøgelse forpligtet til at tage hensyn til alle relevante forhold og navnlig dem, der fremgik af de oprindelige betingelser for tilbagebetaling og de ændrede betingelser. I denne forbindelse udgør en tilgang, der begrænser sig til at konstatere, at ændringen af betingelserne for tilbagebetaling af kapitalindskuddet udgjorde statsstøtte, uden forinden at foretage en undersøgelse af, hvorvidt den foretagne ændring tildelte en fordel, som en privat investor i samme situation som den staten ikke ville have indrømmet, ikke tilstrækkeligt grundlag for at antage, at der foreligger støtte i forhold til artikel 87, stk. 1, EF. En sådan tilgang kan ikke fuldt ud se bort fra hverken statens mulighed, og ikke ret, til at blive tilbagebetalt på grundlag af de oprindelige betingelser eller fra det økonomiske rationale, der kan forklare den foretagne ændring.

Kommissionen har følgelig tilsidesat begrebet statsstøtte ved at undlade at foretage en vurdering af, om staten ved at acceptere ændringen af betingelserne for tilbagebetaling har handlet, som en privat investor ville have gjort i samme situation, navnlig fordi staten kunne blive tilbagebetalt før tiden og ved denne lejlighed opnåede en større sikkerhed for at blive tilbagebetalt på en tilfredsstillende måde, henset til de markedsvilkår, der var gældende på dette tidspunkt.

(jf. præmis 97-99, 110, 111, 118 og 125)